30.5.2023
RO
Jurnalul Oficial al Uniunii Europene
C 188/77
6.
îndeamnă Agenția Europeană pentru Produse Chimice (ECHA) sau, după caz, un alt organism european competent să elaboreze o abordare uniformă în ceea ce privește detectarea produselor care conțin azbest.
Ar fi de dorit să se întocmească un registru al produselor care pot conține azbest, pentru a facilita detectarea lor timpurie de către statele membre.
Salută, în același timp, propunerea Comisiei Europene de inițiativă legislativă intitulată „Depistarea, înregistrarea și monitorizarea azbestului”, menită să elimine decalajele dintre acțiunile naționale în acest domeniu.
Introducerea unei depistări și înregistrări obligatorii a azbestului din clădiri și elaborarea unor strategii naționale pentru eliminarea azbestului ar trebui să ducă la punerea în aplicare a unei abordări coordonate și comparabile în întreaga UE, creând astfel un mediu mai sigur și asigurând un nivel mai ridicat de protecție pentru cetățenii UE.
Directiva ar trebui să abordeze, de asemenea, necesitatea de a proteja serviciile de urgență (inclusiv pompierii, polițiștii, medicii și lucrătorii din echipele de salvare) de riscurile asociate expunerii la azbest prin crearea unei baze de date actualizate și accesibile care să conțină date fiabile privind infrastructura în care prezența azbestului este confirmată sau probabilă;
7.
menționează că, pentru ca directiva să aibă succes, statele membre și instituțiile UE ar trebui să implice în mod activ autoritățile locale și regionale în toate etapele de coordonare și punere în aplicare a directivei revizuite;
8.
sprijină adoptarea unui cadru comun al UE pentru a facilita detectarea și apoi eliminarea azbestului în condiții de siguranță din parcul imobiliar al UE.
Comitetul invită Comisia Europeană și statele membre să dezvolte și să încurajeze punerea în aplicare a unei abordări comune, sistemice și sistematice a problemei azbestului (de la metoda de inventariere, la campanii de informare și educare, programe de sprijinire a locuitorilor, contractanților și autorităților locale și regionale în eliminarea azbestului, și la soluții pentru protecția sănătății și stocarea azbestului);
9.
constată cu îngrijorare că în unele state membre ale UE este permisă dezmembrarea pe cont propriu a produselor care conțin azbest.
Subliniază că, întrucât formarea lucrătorilor este esențială pentru prevenirea riscurilor legate de expunerea profesională la azbest, sunt necesare orientări europene privind certificarea competențelor necesare, astfel încât să se garanteze aplicarea acelorași standarde în întreaga UE.
Prin urmare, solicită insistent elaborarea unor orientări europene privind certificarea competențelor necesare lucrătorilor pentru a îndepărta în condiții de siguranță componentele care conțin azbest;
10.
invită Comisia să creeze mecanisme pentru a accelera în condiții de siguranță eliminarea azbestului prin sporirea gradului de sensibilizare, educarea și protecția mai eficace a lucrătorilor și a locuitorilor prin programe eficace, atractive și specifice de educare și informare (inclusiv în rândul autorităților locale și regionale și al personalului din serviciile de sănătate);
11.
ia act de faptul că tranziția verde urmărită de toți și ambiția UE de a crește rata de renovare a clădirilor ca parte a inițiativei „Valul de renovări ale clădirilor” ar putea conduce, în același timp, la o expunere sporită la azbest, în special pentru lucrătorii din construcții.
Acesta este motivul pentru care este esențial să se pună în aplicare soluții pentru a monitoriza mai eficient eliminarea azbestului, cu un sistem special de asistență medicală și tratament pentru bolile asociate azbestului (pentru lucrătorii angajați, în prezent și în trecut, în sectoarele expuse la azbest);
12.
atrage atenția asupra necesității de a iniția și de a sprijini financiar activitățile inovatoare ale centrelor de cercetare și dezvoltare pentru eliminarea, conservarea și depozitarea în condiții de siguranță a azbestului (de exemplu, în cadrul programului Orizont).
În majoritatea țărilor, deșeurile periculoase sunt încă stocate în depozitele de deșeuri sau în instalații de depozitare specifice pentru deșeurile de azbest.
O creștere a ratei de eliminare a azbestului echivalează cu o creștere semnificativă a zonei de stocare a acestui mineral periculos.
În același timp, recomandă crearea unei rețele a orașelor și regiunilor care se confruntă cu problema și impactul azbestului pe teritoriul lor.
Scopul este de a dezvolta cooperarea care implică schimbul de practici și crearea de parteneriate pentru punerea în aplicare a proiectelor de cercetare transnaționale comune cofinanțate de Uniunea Europeană;
13.
constată că principalul motiv al ratei lente de eliminare a azbestului este că sunt finanțate doar dezmembrarea și eliminarea produselor din azbest (în special a acoperișurilor Eternit).
Adesea, locuitorii nu dispun de resurse financiare suficiente pentru a achiziționa materialele de construcție și serviciile necesare pentru a înlocui aceste acoperișuri și, prin urmare, renunță la efectuarea unor astfel de investiții.
Este necesar să se introducă noi mecanisme de subvenționare și stimulente financiare (de exemplu, facilități fiscale, subvenții);
14. pentru a proteja lucrătorii expuși la azbest și pentru a reduce la minimum impactul azbestului asupra mediului, se alătură apelului la elaborarea unei strategii europene pentru eliminarea azbestului, care ar asigura o abordare integrată a diferitelor politici și ar pune în aplicare în toate statele membre soluții sistemice și eficace în materie de inventariere, monitorizare, eliminare în condiții de siguranță, stocare și metode de educație (formare);